**אִיגִי (מיה) וקסמן** (נולדה ב-8 ביולי 1972 בטורונטו שבקנדה) היא זמרת, מלחינה ופזמונאית ישראלית, זמרת השנה של רשת ג' לשנת 1997.

ביוגרפיה
--------

וקסמן נולדה בטורונטו שבקנדה בשם **מיה ג'ניפר וקסמן** לסימה, שפית במקצועה, ולריצ'רד. ב-1979, כשהייתה בת שבע, עלתה לישראל עם אמה. התגוררה בשכונת בקעה בירושלים. ב-1986 נפטר אביה. באותה שנה אימצה וקסמן את השם הפרטי "איגי", עקב הערצתה לאיגי דיין, מתופף להקת משינה. אותו השם ליווה אותה לאורך הקריירה שלה.

קריירה
------

וקסמן החלה את הקריירה המוזיקלית שלה במסגרת הצמד "היפוכונדריה" יחד עם חברתה לספסל הלימודים בבית הספר התיכון, נטע לאור. השתיים, בשיתוף פעולה עם ישי אדר מלהקת נושאי המגבעת, הקליטו מספר דמואים שלא יצאו לאור באופן רשמי, בסגנון א-קפלה כאשר אדר מלווה אותן ברקע באפקטים קלים, ועד לפירוק הצמד בשנת 1989 הן הופיעו בעיקר כחימום לנושאי המגבעת, כאשר אלו כמחווה נהגו לעיתים לפתוח את הופעותיהם בגרסת כיסוי לשירן "האנרכיה בישראל".

בתחילת שנות ה-90 של המאה ה-20, התפרסמה בעיקר בטורי הרכילות וכדוגמנית לעת מצוא. באותה תקופה עברה לתל אביב-יפו והחלה להופיע כזמרת במועדונים כמו "רוקסן" ו"הטריפ", כשאיתה להקת ליווי. בעקבות הופעה עם להקת "איפה הילד?" ב"רוקסן" הוחתמה וקסמן בחברת התקליטים הד ארצי, ובשנת 1995 הוציאה את אלבום הבכורה שלה אדום, שהוקלט ב-1994 ושאותו הפיק מוזיקלית ועיבד חמי רודנר. וקסמן כתבה את המילים לשירים, ואת הלחנים סיפקו רודנר, שרון הולצמן ורם אוריון. בין שיריה המפורסמים היו "אין לי מה לומר לך", "תישא אותי לאישה" ושיר הנושא, "אדום" שזכו להצלחה ברדיו. האלבום זכה להצלחה רבה ונמכר בכ-15,000 עותקים, ולחלק מהשירים הופקו קליפים.

ב-1996 שרה באלבום איפה הילד? של להקת איפה הילד? דואט עם חמי רודנר בשירו "רק בשביל לקבל חיבוק". באותה שנה שרה עם דנה אינטרנשיונל באלבומה "מגנונה" את הדואט "יש בו אש", שכתבה אסתר שמיר והלחינו אינטרנשיונל ועופר ניסים. כמו כן הקליטה גרסת כיסוי ל"בטי בם" של אריאל זילבר, שזכתה להצלחה באותה שנה.

בשנת 1997 הוציאה את אלבומה השני, לא מחכה יותר לדוור, שגם אותו הפיק רודנר. רוב הלחנים היו של שרון הולצמן. נכללו בו הלהיטים "לא מחכה יותר לדוור", "בדרך למילווקי", "שיר הנגב" ו"לעצום עיניים". בעקבות האלבום זכתה וקסמן בתואר "זמרת השנה" במצעד הפזמונים העברי השנתי של רשת ג'. גם לאלבום זה הופקו כמה קליפים, וגם הוא זכה לאותה הצלחה שלה זכה האלבום הקודם. פרסום נוסף שזכתה לו באותה שנה היה כחלק מלהקה שהקימה עם ענבל פרלמוטר בבס ובשירה וטל גורדון ואסי לוי בגיטרה ובשירה. הלהקה התפרסמה בזכות שמה הפרובוקטיבי "המזדיינות", אך לא הספיקה להקליט שירים והתפרקה לאחר חזרות אחדות.

איגי וקסמן עם היי פייב בהופעה בבריכת הסולטן, 1998
ב-1998 הקליטה גרסה מחודשת לשיר "מילים יפות" של להקת "גזוז" במסגרת האלבום-פרויקט "עבודה עברית". בשנת 2000 הוציאה אלבום שלישי, בעדינות, שהפיק מוזיקלית טל שגב. רודנר עדיין היה מעורב ביצירת שירי האלבום. באלבום היו להיטים כגון "צופה בך", "עוד קצת" ו"בעדינות", אבל בכל זאת לא זכה להצלחה רבה.

בשנת 2005 עברה וקסמן לחברת התו השמיני והוציאה סינגל, "תמיד אוהב תמיד נפגע", ללחן של שרון הולצמן. היה זה הסינגל המוביל של אלבומה מסתובבים, שיצא ב-2006. וקסמן הלחינה חלק מהשירים, אבל גם האלבום הזה לא זכה להצלחה. ב-17 באוקטובר 2010 הצטרפה לאורנה דץ ולמיכל אמדורסקי בהגשת התוכנית "יפה לך" בערוץ 24 במקומה של שרון חזיז. ב-2011 המשיכה באותו ערוץ בתוכנית מציאות בשם "היכל התהילה" והודחה בשבוע השני.

ביולי 2015 ציינה וקסמן 20 שנה לאלבום הבכורה המצליח שלה אדום במופע חגיגי בבארבי תל אביב. במופע אירחה וקסמן את חמי רודנר ואת מאור כהן. המופע זכה להצלחה ולביקורות אוהדות. באותו חודש הוציאה את הסינגל "אורות וצללים" בשיתוף פעולה עם רם אוריון. וקסמן מתקלטת ומקריינת בפרסומות. סינגל נוסף "בוא איתי" זכה לביקורות חיוביות. אחריו, יצא לאור השיר "הלכנו לאיבוד".

ביוני 2022 הוציאה סינגל בשם "הספוט עליי". באוקטובר 2022 לקחה וקסמן חלק בספיישל הטלוויזיוני "מחווה לדנה אינטרנשיונל", ששודר לרגל ציון 20 שנה לארגון הנוער הגאה (איגי) ולקריירה המוזיקלית של הזמרת-יוצרת הישראלית דנה אינטרנשיונל. היא ביצעה את "יש בו אש", שהוקלט במקור כדואט עם אינטרנשיונל.

בשנת 2023 הוציאה את השיר "כלום לא קרה", שסימן את השינוי המוזיקלי שעשתה. היא ביצעה אותו במצעד הגאווה בתל אביב שאירע באותה השנה. מספר חודשים לאחר מכן, ב-4 ביולי נכחה בפיגוע המשולב בשכונת נאות אפקה והצהירה: "הייתי בפיגוע עכשיו פה, ישבנו בבית קפה ובאה מכונית ודרסה שני בחורים לידנו". היא הוסיפה: "אני בשוק. ראינו את הגופות [של הפצועים] ואז שמענו יריות. אני לא מאמינה שזה קורה. אני לא מאמינה שזה קורה. תשמרו על עצמכם".

חיים אישיים
-----------

וקסמן נישאה לחמי רודנר ב-1995, וב-1999 הם התגרשו. ב-2012 נישאה בשנית לעַתַּי שולברג, שהשתתף בתוכנית "האח הגדול", ובאותה שנה, ביום הולדתה ה-40 של וקסמן, נולדה בתם לילי. ב-2016 נולד לזוג בן. בת דודתה היא המאפרת והיוטיוברית אשלי וקסמן בקשי.

דיסקוגרפיה
----------

### אלבומי אולפן

* 1995: אדום
* 1997: לא מחכה יותר לדוור
* 2000: בעדינות
* 2006: מסתובבים

קישורים חיצוניים
----------------

ויקישיתוף מדיה וקבצים בנושא **איגי וקסמן** בוויקישיתוף

* איגי וקסמן, באתר שירונט
* איגי וקסמן, באתר ספוטיפיי
* איגי וקסמן, באתר Discogs (באנגלית)
* איגי וקסמן, באתר Tab4u
* איגי וקסמן, דף שער בספרייה הלאומית
* איגי וקסמן, באתר MOOMA (בארכיון האינטרנט)
* העמוד של איגי וקסמן באתר היכל התהילה
* יורם בר, על אדמה מקולקלת, 13 במאי 1988
* ליאת רון, ‏"אני חולמת להיות פסיכיאטרית. אף פעם לא הייתי קלולס", באתר גלובס, 26 בינואר 2012
* חגית רון רבינוביץ', "אני מודה: התבגרתי", באתר ישראל היום, 22 ביוני 2012
* רתם איזק, איגי פופ, באתר את, 10 במאי 2015
* יעקב לויתם, "כל הפרובוקציה שלי היתה בלוף. הייתי מינית רק בכאילו", באתר ישראל היום, 17 ביולי 2015
* כשזה אדום: איגי וקסמן חוגגת 20, באתר ynet, 22 ביולי 2015
* אלכסנדרה לוקש, אדום עולה: איגי וקסמן לוהטת כמו בניינטיז, באתר ynet, 30 ביולי 2015
* גלי עמרן, 20 שנה ל'אדום': פגישת מחזור נוסטלגית, באתר nrg‏, 30 ביולי 2015
* עמי פרידמן, איגי וקסמן: "מרגש לראות את הבת שלי שומעת אותי ברדיו", באתר ynet, 15 ביולי 2018
* יוני פרוים, איגי וקסמן: "בנות, אל תפחדו ללכת על גברים צעירים", באתר ynet, 1 באוגוסט 2018
* דודי פטימר, ‏הקשיים, סצנת הרוק והיחסים עם חמי רודנר: איגי וקסמן חוזרת לפריצה, באתר מעריב אונליין, 29 בספטמבר 2018
* רוני ודנאי, איגי וקסמן: "הרגשתי שחיללו אותי וחשבתי – מה עשיתי לעצמי?", באתר את, 4 במאי 2023

הערות שוליים
------------

1. ↑  אמיר עמרמי, איגי מהבלוק, באתר של "רשת 13", 3 במרץ 2006 (במקור, מאתר "nana10")
2. ↑  איגי וקסמן, באתר רשת 13
3. ↑  אורן לב, לא מחכה יותר, מוזיקה, הטור של אורן לב
4. ↑  *איגי וקסמן - אדום* (באנגלית), נבדק ב-2023-07-04
5. 1 2 3  איגי וקסמן - 20 שנה לאלבום אדום, באתר alma-music
6. ↑  *Dana International - Yesh Bo Esh דנה אינטרנשיונל - יש בו אש*, נבדק ב-2023-07-04
7. ↑  *איגי וקסמן - בטי בם* (באנגלית), 1996, נבדק ב-2023-07-04
8. 1 2  *איגי וקסמן - לא מחכה יותר לדוור* (באנגלית), נבדק ב-2023-07-04
9. ↑  איגי וקסמן | בעדינות | דיסק אלבום, באתר דיסק סנטר
10. ↑  מסתובבים - איגי וקסמן, באתר he.israel-music.com
11. ↑  אמילי גרינצווייג‏, חזיז ורעם, באתר וואלה!‏, 14 באוקטובר 2010
12. ↑  כולם בהלם: איגי וקסמן נפרדת מהיכל התהילה, באתר ‏מאקו‏, 6 במאי 2011
13. ↑  *איגי וקסמן - אורות וצללים*, נבדק ב-2023-07-04
14. ↑  בר זגה, דיוות: נונו, יאיר לפיד וכוכבי "קופה ראשית" בערב מחווה לדנה אינטרנשיונל, במדור "פנאי פלוס" באתר ynet‏, 28 באוגוסט 2022
15. ↑  *איגי וקסמן - יש בו אש (לייב) - ערב הצדעה לדנה אינטרנשיונל*, נבדק ב-2023-07-04
16. ↑  *איגי וקסמן - כלום לא קרה (Prod. by Doli & Penn)*, נבדק ב-2023-06-10
17. ↑  איגי וקסמן, שישבה מטרים ספורים מזירת הפיגוע: "ראינו את הדריסה, שמענו יריות. אני בשוק", באתר ynet, 4 ביולי 2023
18. ↑  יפעת הללי אברהם, ‏חזרה לחיתולים: איגי וקסמן ילדה בן שני, באתר ‏מאקו‏, 28 במרץ 2016

| איגי וקסמן |
| --- |
| אלבומי אולפן | אדום • לא מחכה יותר לדוור • בעדינות • מסתובבים |
| ערכים קשורים | איפה הילד? • אשלי וקסמן בקשי (בת דודה) • חמי רודנר • ישי אדר • "היכל התהילה" • "יפה לך" |

| איגי וקסמן – סינגלים |
| --- |
| אדום | "תישא אותי לאשה" • "תהרוג אותי לאט" • "אדום" • "אין לי מה לומר לך" • "מאוד פרוע" • "פחד" • "יש לי חברה" |
| לא מחכה יותר לדוור | "לא מחכה יותר לדוור" • "בדרך למילווקי" • "קח את מה שיש בי" • "שיר הנגב" • "לעצום עיניים" • "תיפצע כשתרוץ אלי שוב" |
| בעדינות | "צופה בך" • "רק רגע" • "איש קטן למטה" • "עוד קצת" • "בעדינות" |
| מסתובבים | "תמיד אוהב תמיד נפגע" • "משחקת עם בובות" • "דולי פרטון" |
| סינגלים אחרים | "בטי בם" • "יש בו אש" • "רק בשביל לקבל חיבוק" • "יש עוד סיכוי" • "אורות וצללים" • "בוא איתי" • "הלכנו לאיבוד" • "הספוט עליי" • "כלום לא קרה" |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007299233205171
* ISNI: 0000 0004 0248 9735
* VIAF: 298205161
* WorldCat (עם VIAF): 298205161

 |